**LLUNA**

**PERSONATGES**

-Lluna: el satèl·lit de la Terra, amenaçat per la col·lisió d’un coet perdut per l’espai

-Joan: un terrícola enamorat

-Deimos i Fobos: satèl·lits de Mart, amics de la Lluna

-Mart: el planeta

-Bruna: una noia que està a càrrec dels seus germans petits mentre els seus pares són fora

-Tino: germà petit de la Bruna i bessó de la Lina

-Lina: germana petita de la Bruna i bessona de la Lina

-Mare: mare de la Bruna, Tino i Lina. Científica aeroespacial

-Pare: pare de la Bruna, Tino i Lina. Científic aeroespacial.

**SINOPSI**

La Lluna, el nostre satèl·lit, està en perill. Un coet descontrolat està a punt d’estavellar-se sense remei a la superfície de la Lluna.

Amb l’ajut de la Bruna, el Tino, la Lina i els seus pares científics, aconseguiran que el coet torni a la seva trajectòria inicial i que puguem continuar gaudint de la llum de la Lluna cada nit.

**GUIÓ**

LLUNA: Ei! Hola! Si, vosaltres!! Ja us heu despertat? Bé. La veritat és que ja era hora! Així podré tenir una estona de descans. Avui el Joan ha estat tota la nit mirant-me i sospirant. Des que està enamorat que ho fa sovint, això. I cansa moooolt haver de posar la meva millor cara perquè pugui fer uns poemes d’amor més o menys decents.

JOAN: Ai, Lluna! Què faria jo sense tu? *(sospirant)*

LLUNA: *(xiuxiuejant divertida)* Tu no ho sé, però jo podria descansar una mica!! Ui, perdoneu, que encara no m’he presentat. Sóc la Lluna. Si, aquella que us fa llum a les nits, la que mireu quan no podeu dormir, la que inspira històries de por i d’amor... i la que, ara fa 50 anys, va rebre una visita inesperada.

*1.-LA LLUNA I LA PRUNA (APOLLO 11)*

FOBOS (satèl·lit de Mart): Hola guapa!!! Què fas? Amb qui parles?

DEIMOS (satèl·lit de Mart): Amb qui vols que parli? Sempre parla sola, aquesta.

LLUNA: Clar, com que vosaltres us feu companyia... Jo estic sola. La Terra no té cap altre satèl·lit. Fobos, Deimos, no sabeu la sort que teniu!

FOBOS: Au, vinga! No et posis trista. Que tu no estàs sola!! Ens tens a nosaltres!

DEIMOS: Si! Ja saps que ens pots trucar sempre que vulguis. Ens encanten les teves històries dels terrícoles! Ens fan riure moltíssim.

FOBOS: I de vegades plorar. Aix! *(sospirant)* Si a Mart hi visqués algú nosaltres també tindríem històries per explicar-te.

LLUNA: Hahaha!! Recordeu quan els terrícoles pensaven que a Mart hi havia marcians? Hahaha!!!

DEIMOS: Ui, si! Quin fart de riure que ens vam fer!! I que se’ls imaginaven verds i amb antenes...

*2.- PUJA AL MEU COET (APOLLO 11)*

MART: Fobos, Deimos!!! On sou? Deixeu ja de gandulejar i veniu! Tenim una reunió urgent! Ens volen envair. Els terrícoles estan obsessionats en un trobar un planeta que els serveixi de segona residència i sembla que ens ha tocat. Hem d’idear un pla per evitar que ens destrossin igual que fa dècades que fan amb la pobra Terra. Veniu de pressa que començarem la reunió.

FOBOS: Lluna, bonica. T’hem de deixar. Sembla que la cosa és greu i que Mart ens necessita.

DEIMOS: Queda pendent un sopar. Posa data i lloc i no faltarem. Molts petons, Lluna.

LLUNA: Adéu, amics!

*3.- MOON SHADOW (APOLLO 11)*

*(La Lluna es queda trista, pensativa i avorrida. Mirant cap a la Terra, de sobte, alguna cosa li crida l’atenció. Escolta uns plors intensos i desesperats...)*

BRUNA: Lina, Tino!!! On sou?? No us amagueu. No estic enfadada. Ara estic espantada. No vull que us passi res! Prometo que no els diré als pares que us heu acabat la xocolata. Ni tampoc que les plomes que hi ha al menjador són de la guerra de coixins que heu fet abans de sopar...

LLUNA: Bruna, què passa? Per què estàs tant angoixada?

BRUNA: *(Espantada, sorpresa i buscant amb la mirada)* Qui ets? Qui parla? D’on surt aquesta veu?

LLUNA: No t’espantis! Sóc jo, la Lluna. Fa dies que t’observo. Veig que tu i els teus germans petits esteu sols. On són els teus pares?

BRUNA: Què vols dir amb “sóc jo, la lluna”? Vols dir que estic parlant amb el satèl·lit blanc i brillant que il·lumina el cel a les nits? Aquesta lluna?

LLUNA: La mateixa, per servir-te.

BRUNA: Què fort! Quina passada! Quan ho expliqui a l’insti no em creuran!

*4.-BAD MOON RISING* *(LAIKA)*

LLUNA: Ja fa uns dies que m’hi fixo i veig que tu i els teus germans petits esteu sols. On són els teus pares?

BRUNA: Van marxar fa tres dies. Una emergència a la feina. M’han deixat a càrrec dels bessons fins que tornin. Però són uns entremaliats i, després de sopar s’han endinsat al bosc. Fa estona que els busco i no els trobo. Estic preocupada.

LLUNA: No pateixis. Jo t’ajudaré. Tampoc tinc res millor per fer. *(sospirant)* La vida d’un satèl·lit pot arribar a ser taaaant avorrida.

BRUNA: M’ajudaràs? De veritat? Avui la nit és molt fosca i amb prou feines veig on trepitjo.

LLUNA: Això no és un problema!! Ara mateix ho arreglo!!

*(De cop, la Lluna brilla amb més força i tot s’il·lumina)*

*5.- LA LLUNA I JO* *(LAIKA)*

LINA : Bruna!!!!

TINO: Quina por que hem passat!!!

BRUNA: Estava molt amoïnada per vosaltres!! Per què heu fugit de casa?

LINA : No hem fugit! Perseguíem un conill que havia entrat a la cuina.

TINO: Si. Ha agafat una pastanaga i ha marxat corrent i saltant cap al bosc. Quan ens n’hem volgut adonar, estàvem ben perduts.

LINA : Com ens has trobat, germaneta?

BRUNA: La Lluna m’ha ajudat.

TINO: Què vols dir amb “la Lluna”?

BRUNA: Doncs això. No hi veia gens, estava molt fosc, la Lluna m’ha sentit cridar-vos i, molt amablement, ha il·luminat amb més força el bosc perquè pogués trobar-vos.

LINA : Ah! És clar. “Molt amablement”. *(Enfadada)* Deixa’t estar d’històries, Bruna, que ja som grans i no ens creiem qualsevol conte per a nens petits.

LLUNA: Ho-o-o-ola!

TINO: *(Fent un crit, espantat)* Aaaah!! Qui parla? D’on surt aquesta veu?

BRUNA: *(Amb posat tranquil i de superioritat)* És la Lluna. Ja us ho he dit.

LINA : *(Amb cara de sorpresa total i mirant cap a la Lluna)* Què fooooooort, Tino! És la Lluna. Vull dir, la de veritat! La rodoneta i brillant!

TINO: *(També amb incredulitat i sorpresa)* La Lluna...parla?? I nosaltres parlem amb ella? Vull dir que, hi tenim una conversa??? Quina passada!!!!! Això és millor que jugar al Fortnite o al Brawl Stars!!!

LLUNA: *(rient, divertida)* Home, no sé si puc competir amb aquests jocs, però gràcies igualment! Voleu que us acompanyi fins a casa i així us il·lumino el camí?

BRUNA: Genial!!! Moltes gràcies, Lluna!!

*(Marxen tots tres caminant amb la companyia de la llum de la Lluna)*

*6.- MOONLIGHT SHADOW (LAIKA)*

*(Un cop a casa, asseguts al jardí, la Bruna, el Tino i la Lina xerren amb la Lluna)*

LLUNA: I on dieu que han marxat els vostres pares?

BRUNA: Són científics d’una empresa aeroespacial. Els van trucar d’urgència fa tres dies i van marxar a cuita-corrents.

LINA : Se’ls veia molt preocupats abans d’anar-se’n.

TINO: Van quedar que avui a la nit trucarien. *(Sona un telèfon)* Mira, potser són ells! Digui?

*7.-DANCING IN THE MOONLIGHT**(ARMSTRONG)*

PARE: Hola Tino, com esteu?

TINO: Molt bé, pare. I vosaltres? Poso l’altaveu i així tothom t’escolta.

PARE: Perfecte. Doncs resulta que tenim un problema ben gros i ens afecta a tots. L’agència amb qui treballem la mare i jo, fa uns dies va enlairar un coet en missió d’exploració a l’espai.

MARE: I resulta que ha fallat el navegador del coet i des de la central no el podem controlar. Per això ens van trucar urgentment.

BRUNA: Ostres, mare! I cap on va ara, el coet?

MARE: Ara mateix va directe a estavellar-se contra la Lluna.

*8.-FLY ME TO THE MOON (ARMSTRONG)*

LLUNA: Com? La Lluna? Que ve volant directe cap a la Lluna? Vols dir,... directe cap a mi?

MARE: Qui ha parlat? Qui ha dit això? Amb qui esteu, nens?

BRUNA: Mare, és la Lluna. Vull dir el satèl·lit de la Terra. Bé, és una història molt llarga, però ens hem fet amics i ens fa companyia. I, si, parla.

TINO: I parla amb nosaltres. És molt fort! Però molt guai!!

PARE: De veritat? És massa difícil de creure per un científic com jo!

LINA : De veritat!! No us enganyaríem mai en una cosa així.

PARE: D’acord, d’acord. Us crec! Doncs potser ens podrà ajudar!

LLUNA: El que calgui. *(Espantada i nerviosa)* L’últim que voldria seria que un coet descontrolat vingués a xocar entre els meus cràters. Quin mal!!!

*9.-BOIG PER TU (ARMSTRONG)*

*(Es posen a parlar i discutir tots per intentar trobar una solució. Van fent que si amb el cap, que no, que potser... fins que, la mare, diu amb veu ben alta)*

MARE: Hem d’aconseguir que el coet canviï el seu rumb. Des del punt de control ho hem provat tot i res ha funcionat.

PARE: Hi ha una teoria que diu que, una vibració sonora gegantina originada al bell mig de la Terra, provocaria un moviment còsmic de tal intensitat que canviaria les direccions dels corrents espacials i això obligaria a canviar el rumb del coet.

**TOTS:** Com????

TINO: M’he perdut a la segona paraula

LINA : I jo a la primera

BRUNA: Si, pare. Ens ho expliques millor?

MARE: Necessitem unir totes les veus que puguem per cantar ben fort una cançó o un udol intens com d’animal ferit i provocar el retorn del coet a la seva trajectòria.

**TOTS:** Aaaahhh!

PARE: Noooo. Millor “auuuuú” *(i fa un udol de llop)*

*10.-LOBO HOMBRE EN PARÍS (ARMSTRONG)*

LLUNA: I això com ho farem??? Si els terrícoles no sou capaços de posar-vos d’acord en pràcticament res!!!

LINA : *(Trista)* És veritat... Estem perduts...

BRUNA: No ens podem donar per vençuts abans de començar. Ho hem d’intentar.

TINO: Si. I confiar en el poder que té la música. Diuen que és un llenguatge universal. Doncs això: per una vegada, provem de parlar tots junts el mateix idioma.

BRUNA: I creuem fronteres i atmosferes amb les melodies. Que arribin a l’espai i tornin a lloc aquest coet despistat.

*11.- MOONDANCE (GAGARIN)*

MARE: Doncs tothom a la feina. Ara us deixem treballar perquè nosaltres anem a fer unes comprovacions des del punt de control. Feu bondat!!!

PARE: I cuideu-vos molt. Lluna, si us plau, fes-los un cop d’ull i vigila que no prenguin mal.

LLUNA: No patiu. En tindré cura com si fossin els meus fills. I això que, malgrat s’expliquen moltes històries i llegendes, mai n’he tingut jo, de fills! No sabria ni per on començar a canviar un bolquer!!!

*12.-HIJO DE LA LUNA (GAGARIN)*

BRUNA: Començarem enviant missatges a tots els nostres amics i amigues. Aquesta nit, quan toqui l’última de les dotze campanades, ha de sonar l’udol més fort que s’hagi escoltat mai en tot el món.

TINO: Ho dius seriosament? Amb l’última campanada? I també perdrem una sabateta i el coet es convertirà en una carabassa? Com li va passar a la bleda de la Ventafocs?

LINA : Au, va! No siguis toca-nassos i envia missatges als teus amics. A les dotze en punt tothom a udolar com un llop!

BRUNA: Jo m’encarrego de les xarxes socials i de les agències d’informació mundials. Hem d’intentar arribar a tots els racons del món. Fa 50 anys va arribar l’home a la Lluna. Ara ens toca salvar-la!

*13.- MAN ON THE MOON (GAGARIN)*

LLUNA: Hola, nois. Com ho porteu?

TINO: Jo crec que podem aconseguir-ho. No tinc temps de llegir tots els missatges que m’arriben confirmant la participació de tothom a les dotze.

LINA : Quins nervis. Ja és gairebé l’hora. Però,...com ha de ser l’udol? De llop ferit, de llop enamorat, de llop enrabiat, de llop afamat...?

BRUNA: Lina! De llop! I punt. Si vols, fem-ne un assaig.

LLUNA: Si, si. Assagem, que fa molt de temps que no udolo, jo.

TINO: A la de tres. Un, dos i tres!

TOTS (el cor també): Auuuuuuuuuuuuuú!

BRUNA: Caram! No està gens malament! Però potser que ens ajudin aquests que s’ho miren còmodament asseguts les butaques, no? *(assenyalant el públic)*

LLUNA: Ja és l’hora. Som-hi tots junts amb l’última campanada.

*(Tothom compta de l’1 al 12 mentre s’escolten dotze campanades)*

TOTS *(públic i cor també):* Auuuuuuuuuuuuuuuuuú!

*(Es fa un silenci llarg i tens. Els personatges es miren dubtosos i espantats)*

BRUNA: Ha passat res? Ha funcionat? Ha estat un udol espectacular.

TINO: I el coet? Convertit en carabassa?

LINA : Tino! No en facis broma!

LLUNA: No estigueu tristos. És massa d’hora per saber si ha funcionat. El millor que podeu fer ara és anar a dormir. Demà quan us lleveu ja en sabrem alguna cosa. Us agraeixo de tot cor tot el que heu fet per mi. Ara toca descansar. Ha estat un dia molt llarg.

*14.- BONA NIT (GAGARIN)*

*(A l’escenari entren el pare i la mare. Es troben els tres nens dormint)*

PARE: Bon dia.-*(despertant-los suaument)*

BRUNA: Pare! Mare! Què ha passat? Ha funcionat? Està bé la Lluna?

TINO: I el coet?

LINA : Vau escoltar l’udol? Va ser una passada!!!

MARE: I tant si el vam escoltar! Ens van arribar les ones sonores amb una força mai abans experimentada. I, sabeu què?

TINO: Què? Què? Digues!!

PARE: Doncs que va funcionar!! El coet va recuperar la seva trajectòria inicial.

MARE: Ja no cal que patim per la Lluna! Aquest cop ho hem aconseguit. Gràcies a tots vosaltres!

BRUNA: Ens ha ajudat un munt de gent. Els tres sols no ho hauríem aconseguit.

TINO: Però tots junts som capaços de qualsevol cosa que ens proposem.

LINA : Que bé! És una gran notícia! Aquesta nit, quan la Lluna brilli entre els estels, farem una gran festa per celebrar-ho.

BRUNA: I ballarem fins que surti el Sol!

TOTS: VISCAAAA!

*15.- UNA LLUNA A L’AIGUA (COMUNA)*